Sòm 98 Labib sou Entènèt | Tradiksyon monn nouvo a
Sòm 98​:​1-9
Jewova, yon Sovè e yon Jij ki jis
Jewova bay delivrans (2, 3)
Yon chante. 98 Chante yon nouvo chante pou Jewova+,Paske l fè yon pakèt aksyon estrawòdinè+.Li bay delivrans* ak men dwat li, ak bra l ki sen+. 2 Jewova fè moun konnen jan li bay delivrans+.Li fè nasyon yo konnen jan li jis+. 3 Li sonje pwomès li te fè pou l demontre lanmou l* ak fidelite l pou desandan Izrayèl yo+.Moun toupatou sou tè a wè jan Bondye nou an sove nou*+. 4 Se pou tout tè a rele byen fò ak kè kontan e se pou l fè louwanj pou Jewova.Se pou nou kontan, se pou nou rele ak kè kontan e se pou nou chante louwanj* pou li+. 5 Sèvi ak hap* pou nou chante louwanj* pou Jewova.Chante bèl chante pou li avèk hap la. 6 Sèvi ak twonpèt ak kòn+Pou nou rele byen fò ak kè kontan devan Jewova, Wa nou an. 7 Se pou lanmè a ak tout sa k ladan l fè anpil bri tèlman yo kontan,Se pou tè a* ak tout moun ki abite ladan l rele byen fò. 8 Se pou rivyè yo bat men yo,Se pou mòn yo met ansanm pou yo rele byen fò ak kè kontan+ 9 Devan Jewova, paske l ap vin* jije tè a.L ap jije tout moun ki sou tè a* avèk jistis+E l ap jije tout pèp yo san patipri+.
^ Oswa: “Li pote laviktwa”.
^ Oswa: “lanmou fidèl li genyen an”.
^ Oswa: “wè viktwa Bondye nou an”.
^ Oswa: “pou nou fè mizik”.